
    Előszó


    Ez a kötet 2006-ban készült, és 2007-ben jelent meg először. Kiadója a Rubicon-Ház Bt. volt, amellyel akkortájt szoros munkakapcsolatban álltam, és amely hozzám hasonlóan fontosnak tartotta a saját múltjuk és a világ más kultúráinak a múltja iránt érdeklődő magyar emberek tudásszomjának a kielégítését. Az általános okokon túlmenően ennek az érdeklődésnek volt egy külön motívuma is: az 1989–1990-es rendszerváltást kísérő identitásválság és ennek részeként az addigi történeti kánon kiüresedése, illetve érvényvesztése. Elkerülhetetlenné vált a múltról való gondolkodás új kereteinek a kijelölése. Ez különösen fontosnak látszott a legközvetlenebb múlt, illetve a félmúlt esetében. A kiadó vezetőjével, Rácz Árpáddal együtt ehhez kívántunk hozzájárulni ezzel az annyiban rendhagyó kötettel, hogy Magyarország és a világ 20. századi történetét egységes keretbe foglalva, röviden és egyszerű nyelven mutattuk be. Terveztük, hogy ennek alapján egy középiskolásoknak szóló tankönyvet is összeállítunk, ám erre különböző okokból végül nem került sor. A munka azonban így is megtalálta olvasóit, és már évek óta nem kapható. M. Nagy Miklóssal, a Helikon Kiadó vezetőjével ezért döntöttünk úgy, hogy az életműsorozat következő kötete ez legyen.


    A munka kilenc nagy fejezetből áll. Ezek közül négy a világ, négy pedig Magyarország történetével foglalkozik időrendi bontásban. Az utolsó fejezet az egész század teljesítményét mérlegeli. Az egyes fejezeteken belül a kül- és belpolitika, továbbá a háborúk története mellett a szokásosnál is nagyobb terjedelemben foglalkozom a gazdaság, a társadalom és a szellemi élet legfontosabb fejleményeivel. Einstein, Freud, Husserl, Picasso és Bartók hozzájárulása az emberiség történetéhez éppoly fontos, mint Roosevelt, Churchill, Hitler, Sztálin vagy Gorbacsov tetteinek a bemutatása. Kiemelten tárgyalom a környezetszennyezés, a női emancipáció, valamint a kisebbségi kérdés magyar és nemzetközi vonatkozásait. Az egyetemes történeti részeken belül az Európa-centrikussággal és a hagyományos országtörténeti megközelítéssel egyaránt szakítani igyekeztem. Következetesen érvényesítettem viszont a komparatisztika, vagyis az összehasonlítás szempontjait. Meggyőződésem, hogy hazánk mindenkori valós helyzete csak ennek alkalmazásával jelölhető ki.


    A könyv magyar és egyetemes történeti fejezeteihez egyaránt gazdag mellékletanyag párosul. Ezek egy része korabeli forrás, másik része fogalommagyarázat, életrajz, statisztikai adatsor vagy éppen más szerző értelmezése. Ahol szükségesnek láttam, az adatokat frissítettem az előző kiadáshoz képest. A forrásidézetek esetében nem jelölöm külön, hogy – az esetek nagy többségében – csak részletekről van szó. A főszöveg kiegészítésének ez a szerkezeti megoldása nagyban elősegíti, hogy az olvasók sokoldalú és életszerű képet kapjanak az elmúlt század minden fontos fejleményéről. Ezek között az olvasók között reményeim szerint érettségiző diákok és egyetemisták éppúgy lesznek, mint ismereteik felfrissítésére vágyó felnőttek.


    Romsics Ignác

  


  
    I. A VILÁG A 20. SZÁZAD ELEJÉN


    1. Földrészek, régiók, országok: körkép madártávlatból


    A 17. századig a világ népessége rendkívül lassan nőtt. Becslések szerint Krisztus születése és 1650 között legfeljebb megkétszereződött. A következő két évszázad folyamán viszont felgyorsult a növekedés üteme. A népességszám 1850-re 1,2 milliárdra, majd 1900-ra 1,6 milliárdra emelkedett. A Föld lakóinak több mint fele Ázsiában, mintegy negyede Európában, másik közel negyede Amerikában, Afrikában és a csendes-óceáni szigeteken élt. A világ két legnépesebb állama már akkor Kína (körülbelül 420 millió lakos) és India (körülbelül 250 millió) volt. Ezeket Oroszország (körülbelül 130 millió) és az Egyesült Államok (körülbelül 90 millió) követte.


    Fejlődésbeli egyenlőtlenségek


    A 18. század végéig viszonylag egyenlően oszlott el a gazdagság és a hatalom a földrészek között. Az Európán és Észak-Amerikán kívüli világ még 1800 körül is a Föld összes ipari termelésének mintegy kétharmadát adta. A Kínai Birodalomban ez idő tájt még az életszínvonal is meghaladta, de legalábbis elérte az európait. A 20. század hajnalára ez a kiegyensúlyozott helyzet nagymértékben megváltozott. Az Európában és Észak-Amerikában meggyökeresedett technológiai újítások és az ezek alapján végbement gyors iparosodás jelentős egyenlőtlenségeket idézett elő.


    A fejlődésbeli különbségek fokozódásának fontos tényezője volt a 19. században kibontakozó gyarmatosítás is. 1900-ban a Föld 133 millió négyzetkilométernyi szárazföldi területének 55%-a számított gyarmatnak, ahol 530 millió ember élt. A gyarmatok gazdasága szorosan összefonódott az anyaországok igényeivel. Elsődleges szerepük a nyersanyag- és élelmiszer-szállítás volt, miközben piacként is szolgáltak. 1900 körül az Egyesült Államokban és néhány gyarmattartó európai államban összpontosult a világ ipari termelésének túlnyomó része, és ezek az országok ellenőrizték a Föld szinte minden szegletét. Az Északi-sark 1909-es és a Déli-sark 1911-es felfedezésével a glóbusz legtávolabbi pontjait is feltérképezték a kutatók. Új, addig ismeretlen területeket meghódítani és kiaknázni többé nem lehetett.


    A kialakult egyenlőtlenségek alapján a világot fejlett és fejletlen, gazdag és szegény, befolyásos és függő részekre, illetve államokra lehet osztani. Immanuel Wallerstein amerikai kutató elmélete nyomán ugyanakkor elterjedt a modern világ három nagy részre tagolása is. A 20. századra már nagymértékben egységesült világgazdaság eszerint egy irányító központból (más néven magból vagy centrumból), perifériából és a kettő közötti átmenetet jelentő félperifériából tevődött össze. A centrumhoz tartozó államok gazdagok és befolyásosak, a periférián elhelyezkedők pedig szegények és kiszolgáltatottak voltak. Az egyes államok helyzete, illetve hovatartozása nem volt állandó. A körülmények kedvező változása vagy megváltoztatása következtében periferiális vagy félperiferiális helyzetből közelíteni lehetett a centrumot alkotó államok felé. Fordított irányú átrendeződésre, vagyis hanyatlásra ugyancsak szolgáltattak példát a korábbi évszázadok.


    A centrum országai


    A centrumot alkotó mintegy féltucatnyi állam élén 1900-ban négy nagyhatalom állt: az Egyesült Államok, Nagy-Britannia, Németország és Franciaország. A Föld népességének mintegy hetede, vagyis közel negyedmillió ember élt ebben a négy országban. A világ ipari termékeinek ugyanakkor több mint háromnegyedét állították elő, és a világkereskedelemnek is ekkora részét bonyolították.


    A 19. század végéig Nagy-Britannia vezette a magállamok rangsorát. Elsőségét 1890 körül hódította el az Egyesült Államok. A világkereskedelemben, a pénzforgalomban és számos más fontos területen azonban továbbra is őrizte vezető szerepét. Területe 1900-ban 311 ezer négyzetkilométer, lakóinak a száma pedig 45 millió volt. Gyarmatainak a területe viszont meghaladta a 30 millió négyzetkilométert, az ott lakók száma pedig a 370 milliót. Ez a hatalmas földterület nemcsak felbecsülhetetlen értékű nyersanyagkincset és piacot biztosított Angliának, hanem a nemzetközi kereskedelem kézben tartását is lehetővé tette. A földközi-tengeri hajózás ellenőrzését Gibraltár, valamint a Szuezi-csatorna és az Adeni-öböl felügyelete biztosította. Afrika déli partvidékéről az Atlanti-óceán és az Indiai-óceán közötti hajóforgalmat lehetett szemmel tartani. Ázsia déli és keleti partjai mentén és a Csendes-óceán térségében ugyancsak brit gyarmati kikötők fogadták az árukkal megrakott hajókat. India, Burma, Malájföld, Ausztrália, Új-Zéland mellett számos kisebb sziget, valamint a kínai Hongkong is brit irányítás alatt állt. Változás ebben az új század hajnalán mindössze annyi történt, hogy Kanada, Ausztrália és Új-Zéland önkormányzati jogokat kapott. Erre azért került sor, mert e három gyarmat lakossága jelentős részben brit és egyéb európai telepesekből állt. Ezeket a brit koronához tartozó, Angliához gazdasági, védelmi és kulturális téren továbbra is kötődő területeket nevezték domíniumoknak.


    A kiterjedt gyarmatbirodalomnak köszönhetően a brit kereskedők az egész világgal közvetlen kapcsolatban álltak. A londoni bankok a Föld legeldugottabb zugában is fenntartottak fiókokat. A világ áru-, részvény- és valutaforgalmának központja ezért továbbra is London, illetve annak üzleti negyede, a City maradt. Az anyaország és a gyarmatbirodalom között kialakult munkamegosztás következtében a brit mezőgazdaság visszafejlődött. A lakosság élelmezése és az ipar nyersanyagokkal való ellátása a tengerentúli szállításoktól függött.


    A 19. század másik vezető hatalma Franciaország volt. 536 ezer négyzetkilométernyi területen 1900-ban 39 millió ember élt. Gyarmatainak a területe (11 millió négyzetkilométer) ennek többszöröse, és ottani alattvalóinak a száma (51 millió) is több volt. Ezek a területek részben Észak- és Északnyugat-Afrikában, részben Indokínában terültek el. Bár számottevő gazdasági hasznot hajtottak az anyaországnak, a brit gyarmatok jelentőségével nem vetekedhettek. Részben ezért a francia gazdaság szerkezete kiegyensúlyozottabb volt; a mezőgazdaság továbbra is fontos szerepet játszott. A növekedés üteme ugyanakkor lelassult. Ezért a 20. század elejére nemcsak az amerikai, hanem a német gazdaság is maga mögött hagyta.


    541 ezer négyzetkilométernyi területével Németország alig volt nagyobb Franciaországnál. Lakossága (56 millió) viszont érdemben meghaladta régi vetélytársáét. Ennél jóval nagyobb előnyt jelentett, hogy 1900-ban már Németországban bányászták a világ széntermelésének 17%-át, és ott állították elő a világ nyersvastermelésének 23%-át. A brit gazdaság teljesítményét ez ugyan még nem érte el, ám a franciáét már jelentősen meghaladta. Mivel a gyarmati hódításokba későn kapcsolódott be, Németország tengerentúli birtokainak a területe mindössze 2,6 millió négyzetkilométerre, lakóinak a száma pedig csak 12 millióra rúgott. Az importált nyersanyagok többségéhez a német ipar ezért tőle független országoktól, külföldi cégek közvetítésével és viszonylag kedvezőtlen feltételek mellett jutott hozzá. A Közép- és Kelet-Európába irányuló tengerentúli kereskedelem bonyolításában viszont a német üzleti világ lépett fel közvetítőként.


    Az Egyesült Államok területe a 20. század elejére több mint 8 millió négyzetkilométerre, lakóinak a száma pedig 90 millióra nőtt. Ugyanebben az időben a világ széntermelésének 39%-át és nyersvastermelésének 38%-át adta. Ezzel a legnagyobb ipari termelővé vált. A búza-, cukor- és gyapottermelésnek ugyancsak tekintélyes hányada származott innen. Az Egyesült Államok világelsőségéhez a 20. század elején már semmi kétség sem fért. Az európai hatalmaktól eltérően Amerika nem törekedett nagy gyarmatbirodalom létrehozására. Bár a spanyolok fölött aratott 1898-as győzelem után Kubát, Haitit, a Fülöp-szigeteket és több más csendes-óceáni szigetet szoros ellenőrzés alá vont, gazdasági erejében bízva területszerzés helyett inkább a „nyitott kapuk” elvének érvényesítésére törekedett. Ez a „dollárdiplomáciának” nevezett politika különösen Latin-Amerikában bizonyult sikeresnek. Itt számos országban monopolhelyzetre tett szert. Stratégiai és kereskedelmi szempontból egyaránt nagy jelentőséggel bírt, hogy 1903-ban jogot szerzett a Panama-csatorna megépítésére. A Csendes-óceánt és az Atlanti-óceánt összekötő vízi út 1914-ben nyílt meg.


    A 19. század folyamán Nagy-Britannia, Franciaország, Németország és az Egyesült Államok egyaránt sokat változott. A hagyományos, még döntően paraszti és falusi társadalmak modern, jelentős részben ipari munkásokból és városlakókból álló társadalmakká alakultak át. Az egy főre jutó nemzeti jövedelem mintegy háromszorosa volt a világ többi részén valószínűsíthetőnek. A 6 és 12–14 év közötti gyermekek kötelező és ingyenes iskoláztatását a 19. század utolsó harmadától törvények írták elő. Ennek köszönhetően a századelőn a lakosság 95–96%-a tudott írni és olvasni. Középiskolába a 10–19 éves korosztály 3%-a, egyetemre pedig a 20–24 évesek 1–2%-a járt.


    E négy nagyhatalmon kívül a centrumhoz tartozott néhány kisebb, kevésbé befolyásos, ám gazdag, iparosodott és városias európai állam is. Ilyen volt Svájc, Belgium, Hollandia és Svédország. Közülük Belgium és Hollandia rendelkezett jelentősebb gyarmatokkal. Előbbi Afrikában, az utóbbi a kelet-indiai szigetvilágban.


    A félperiféria országai


    A félperifériát az országok három csoportja alkotta. Az egyikbe Dél- és Kelet-Európa államai – Portugália, Spanyolország, Olaszország, a török uralom alól felszabadult Balkán-államok, a Habsburg Birodalom és a cári Oroszország – tartoztak. A népesség többsége – olykor kétharmada – ezekben az országokban még mezőgazdaságból élt, és falvakban lakott. Jelentős volt a szegénység és az analfabetizmus. A dél-európai országokban a lakosság kétharmada tartozott az írástudatlanok közé, és a városlakók aránya itt-ott még a 10%-ot sem érte el. Egyes államok, például Olaszország, közeledtek a centrumhoz, mások – például Spanyolország immár két évszázada – távolodtak.


    Méreténél és lakosságánál fogva ezek közül az államok közül Oroszország emelkedett ki. 1900 körül a cár közel 130 millió ember fölött uralkodott, és birodalma 22 millió négyzetkilométernyi területet ölelt fel. A szó szoros értelmében vett gyarmatokkal Oroszország nem rendelkezett. A 19. század második felében elfoglalt ázsiai területek azonban felfoghatók belső gyarmatokként. Ezek a területek úgy kapcsolódtak az orosz gazdasághoz, mint a tengerentúli területek a nyugat-európai államokéhoz. Hatalmas mennyiségű nyersanyagkincsei ellenére Oroszország gazdasága fejletlen volt. A világ széntermelésének például csak 3%-át, nyersvastermelésének pedig 8%-át állította elő. Ez a franciaországi termelés mennyiségét sem érte el. A lakosság közel 80%-a még mindig a mezőgazdaságból élt, s az ipar csak 10%-nak adott munkát. Az írástudatlanok aránya vidéken meghaladta a 80%-ot, s a városokban sem csökkent 55% alá. A világkereskedelemben Oroszország mint nyersanyag- és élelmiszer-szállító vett részt. Ez a kereskedelem legnagyobbrészt a Fekete-tengert az Égei-tengerrel összekötő Szorosokon, illetve a Keleti-tengerre kijáratot biztosító Finn-öböl vizein keresztül bonyolódott. A cár régóta törekedett e tengeri kijáratok ellenőrzésére. Törekvései azonban mindig beleütköztek az európai magállamok, elsősorban Nagy-Britannia érdekeibe.


    A félperifériához sorolható országok második csoportjába néhány Európán kívüli állam tartozott – Kanada, Ausztrália, Új-Zéland, valamint a dél-amerikai országok közül Argentína és Uruguay. Ezek a részben már független, részben a politikai önállósodás útjára lépett államok néhány fontos nyersanyag (salétrom, réz, ón) exportjára támaszkodva igyekeztek felzárkózni. Az előrejutás forrásai közé tartozott a fellendülő gabonatermesztés és az állattenyésztés is. Bár belső piacaik felvevőképessége korlátozott volt, a terjedő konzervipar és a hűtőberendezésekkel felszerelt nagy tengerjáró hajók megjelenése új távlatokat nyitott előttük.


    A harmadik csoportot egyetlen állam alkotta: Japán. A felkelő nap országa – Ázsiában kivételes módon – gyorsan modernizálódott, és függetlenségét is megőrizte. A japán szakemberek 1871-től kezdve módszeresen tanulmányozták és honosították meg a legmodernebb európai termelési technológiákat. Ezt az állam is hathatósan támogatta. A fellendülés fontos tényezői közé tartozott a japán emberek fegyelmezettsége, magas szintű munkakultúrája és a rendkívül alacsonyan tartott bérszint is. Mindezek a japán termékeket különösen versenyképessé tették. Japán világkereskedelemben való részvétele 1913 és 1918 között 1%-ról 5%-ra nőtt, miközben az Egyesült Államoké 10%-ról 20%-ra. Bár a modernizációnak és a nagyhatalommá válásnak Japán még nagyon az elején járt, a kelet-ázsiai régión belül már területszerzésre is futotta erejéből. Az 1870-es években magához csatolta a Kuril- és a Rjúkjú-szigeteket, a Kína elleni 1894–1895-ös háborút követő békében pedig Tajvant (Formosa) és a Pescadores-szigeteket.


    A perifériák


    A világ lakosságának mintegy kétharmada a perifériát alkotó gyarmatokon és a többé-kevésbé már önálló, ám elmaradott államokban élt. Afrika teljesen, Ázsia és Dél-Amerika pedig nagy részben idetartozott. Ezek az emberek falvakban laktak, a mezőgazdaságban dolgoztak, írástudatlanok voltak, és a közvetlen környezetükön túli világról mit sem tudtak. Anyagi körülményeiket nagy fokú szegénység jellemezte, sokuk folyamatosan éhezett. Indiában, amely a periféria legfejlettebb államai közé tartozott, az egy főre jutó ipari termelés az Egyesült Államokban mértnek az 1%-át tette ki. Ezek az országok jellemzően egy-két termék – Brazília a kávé, Kuba a cukor és a dohány, Malájföld a gumi és az ón – exportjával igyekeztek fellendíteni gazdaságukat. A munkaerő olcsósága miatt a századfordulótól kezdődően a gyarmattartó hatalmak szívesen nyitottak bányákat, és hoztak létre gyárakat ezeken a területeken. Ezekhez természetesen szállítási rendszerek és adminisztráció is társult. Az ezeket működtető vékony bennszülöttréteg képezte az alapját a helyi polgárság és munkásság kialakulásának.


    Hosszan tartó válság után az országok ezen csoportjába süllyedt Kína is. Ez a valaha oly fejlett birodalom a 19. század második felében az európai gyarmattartók valóságos martalékává vált. A végsőkig elkeseredett paraszti tömegek 1900-ban fegyveres harcot kezdtek az idegenek ellen (bokszerlázadás). A felkelést az ország kizsákmányolására törekvő nyolc nagyhatalom egyesített fegyveres ereje verte le.

  


  

    Mellékletek


    
      ROBERT EDWIN PEARY
(1856–1920)


      Amerikai tengerésztiszt és sarkkutató, aki többszöri kísérlet után néhány társával 1909. április 6-án lépett az Északi-sarkra.

    


    
      ROALD AMUNDSEN
(1872–1928)


      Norvég sarkkutató, aki négy társával 1911. december 15-én kutyaszánon érte el a Déli-sarkot.

    


    
      CENTRUM ÉS PERIFÉRIA


      Immanuel Wallerstein a modern világgazdaság rendszeréről


      A világrendszert olyan rendszerként határoztuk meg, amelynek keretei között széles körű munkamegosztás áll fenn. A munka pedig nem pusztán funkcionálisan – azaz foglalkozások szerint – kerül megosztásra, hanem földrajzi vonatkozásban is. Ez viszont azt jelenti, hogy a gazdasági feladatok világrendszer útján történő elosztása korántsem egyenletes. A gazdasági feladatok megosztása részben minden bizonnyal az ökológiai feltételek figyelembevételének következménye, de túlnyomórészt mégis a munka társadalmi szervezetének függvényeként alakul. A munka e társadalmi szervezete pedig megnöveli és legitimizálja egynéhány csoport azon lehetőségét, hogy a rendszer keretein belül mások munkáját kizsákmányolja, azaz nagyobb arányú részesedéshez jusson a többletből.


      Míg egy birodalomban a politikai struktúra a kultúrát általában a hódításhoz, addig egy világgazdaságon belül többnyire a területi elhelyezkedéshez kapcsolja. Ez abban leli magyarázatát, hogy a világgazdaságban az [uralkodó] csoportok által igénybe vehető politikai elnyomás elsődleges területét a helyi (nemzeti) állami struktúra képezi. A kulturális homogenizálódás abba az irányba tart, hogy a vezető csoportok érdekeit szolgálja. A kényszerítő erők pedig elősegítik a kulturális-nemzeti identitások kialakítását. Ez különösképpen a világgazdaság fejlett régióira érvényes – ezeket centrumállamoknak nevezzük. A centrumállamokon belül az erős államgépezet kiépítése egy nemzeti kultúrához kapcsolódik. Ezt a nemzeti kultúrát gyakran olyan integrációként fogják fel, mint amely egyidejűleg szolgál egyfelől a világgazdaságon belül kibontakozó egyenlőtlenségek fennmaradását biztosító mechanizmusként, másfelől pedig az említett egyenlőtlenségek fenntartásának ideológiai álarcaként és igazolójaként. A világgazdaságok centrumállamokra és periferiális régiókra oszlanak. Szándékosan nem beszélünk periferiális államokról, hiszen a periferiális régió egyik jellemzője éppen az, hogy a helyi állam általában gyenge, s ezen belül az egyes változatok két szélső pólus, egyfelől a helyi állam nemléte (a gyarmati függőség esetében), másfelől pedig az [állami] önállóság alacsony foka (mint a neokolonializmusnak való alárendeltség esetében) között mozognak.


      A világgazdaság azonban az említetteken kívül magába foglal félperiferiális régiókat is. Ezek a régiók egyszerre több dimenzió mentén is a centrum és a periféria között helyezkednek el. Így a gazdasági tevékenység komplexitásának foka, az államgépezet erejének nagysága, a kulturális integritás mértéke stb. szempontjából egyaránt köztes helyet foglalnak el. Néhány félperiferiális régió egy adott világgazdaság korábbi változatain belül valamikor maga is centrumszerepet töltött be. Néhány korábban periferiális térség pedig másfelől később – úgyszólván a terjeszkedő világgazdaság változó geopolitikájának eredményeként – a félperiferiális régió rangjára emelkedett.

    


    
      IMMANUEL WALLERSTEIN (1930–2019)


      Amerikai társadalomkutató, 1976-tól a New York-i Állami Egyetem Fernand Braudel Kutatóközpontjának igazgatója. 1959-ben közzétett világrendszer-elméletének lényege magyarul is olvasható (A modern világgazdasági rendszer kialakulása, 1983).

    


    
      AMERIKA ADOTTSÁGAI


      Balla Antal történész és politikus az Egyesült Államok felemelkedésének okairól


      1935


      Az Észak-amerikai Egyesült Államok gyors felemelkedése gazdasági nagyhatalommá a 19. századnak, a Német Birodalom megalakulása mellett, a legnagyobb világgazdasági eseménye. Az amerikai köztársaság valósággal a század csodája. Megdöbbentő gyorsaságú gazdasági fejlődésében egyaránt részük van a belső lelki, mondjuk emberi, s a külső, a fizikai és a természeti adottságoknak.


      Az amerikai lelkületet sokan elemezték, és reámutattak arra, hogy színét, karakterét a régi puritanizmus adja. André Siegfried francia szociológus az Egyesült Államokról szóló kitűnő tanulmányában megerősíti azt a régi megállapítást, hogy az amerikai jellem alapvető tulajdonságai a régi kálvinista puritanizmusban gyökereznek. Kálvin tanította, hogy az evangélium tanításait ki kell vinni az életbe, és hogy a vallás nem zárkózhatik be úgy, mint a középkorban, a kolostorok rideg falai közé. A kálvinizmusnak angol és amerikai formája a cselekvő, az alkotó hitet jelenti. A puritanizmus elvei megállapíthatók az Egyesült Államok összes intézményein és berendezkedésein s főleg máig kitűnően működő önkormányzati szervein. Az angol intézményeket, az 1690-i alkotmányt az Újvilágban tökéletesebb, tisztultabb formában valósították meg azoknak a kivándorlóknak az ivadékai, akik a vallási üldözések elől menekülve kerestek maguknak az óceánon túl új hazát. A legteljesebb polgári szabadság, a legtökéletesebbnek tartott demokrácia jellemzi az Unió 1787-i alkotmányát. A 19. századi Európának fiatalos tettereje, csüggedést nem ismerő optimizmusa, hite s bátorsága Amerikában általános és mindenkit eltöltő életelv.


      Ezek a lelki tulajdonságok összetalálkoztak a természetnek olyan szerencsés és hallatlanul gazdag adományaival, amelyeknek nincsen párjuk sehol a földkerekségen. Az egész Európát megközelítő (7 740 374 négyzetkilométer) nagyságú köztársaság úgyszólván minden ipari nyersanyaggal gazdagon el van látva. Kitűnő gabona- és gyapottermő földjei vannak, óriási erdei, kimeríthetetlen szénbányái, petróleum- és földgázforrásai, vasa és reze, s még ezek tetejébe szélsőségei mellett is jó éghajlata, és rendkívül fejlett és közlekedési célokra felhasználható vízrendszere. A világ réztermelésének 60 százalékát, a petróleumnak 70 százalékát, a szénnek 50, vasnak, acélnak 40 százalékát termelik az Egyesült Államok, holott népességük csak 6 százaléka az egész föld népességének.

    


    
      A SZAKÉRTELEM HIÁNYA


      Balla Antal Oroszország elmaradottságának okairól


      1935


      Oroszországban a nyugat-európai ipar igen nehezen tudott meghonosodni, noha teljes erővel támogatták felülről a kormányok. Külföldi szakértők jegyezték meg, hogy a vállalatok orosz tulajdonosai csak munkásaikat zsákmányolták ki a végsőkig, az üzemek üzletszerű vezetéséhez azonban igen keveset értettek. A munkásság egészen az 1900-as évekig jogfosztott jobbágy maradt, melyet a viszonyok a cárizmusnak és a fennálló rendnek halálos ellenségévé tettek. Akadálya volt az ipar fejlesztésének a pénzszűke, a nagy kamat, de legfőbb akadálya volt mégis a szakértelem hiánya. A jobbágyból való munkás szolga maradt, amellett lassú volt, renyhe, iszákos, tudatlan, s hiányzott belőle minden egyéni találékonyság. Míg a nyugat-európai munkásság kiharcolva a magasabb munkabéreket kispolgári osztállyá emelkedett, az orosz egészen nyomorult proletár, s munkabérei a legalacsonyabbak egész Európában. A szénbányamunkások 1–1,5 rubelt kerestek hetenként a hetvenes években, a szén mégis drága volt. A legkisebb munkaidő 1880 körül napi 12 óra, de akadtak gyárak, ahol a munkások 14-15-16 órát is dolgoztak naponta, úgy, hogy alig aludtak.

    


    
      NEMZETI JÖVEDELEM


      Egy ország lakossága által előállított javak (termékek és szolgáltatások) összessége. Többféleképpen mérik. Ha csak az adott országban előállított értéket vesszük alapul, akkor bruttó hazai termékről beszélünk. Ezt angol neve (gross domestic product) alapján GDP-nek rövidítjük. Ha az országban élők nemzetközi ügyleteit, például a külföldről származó osztalékokat és kamatokat is beszámítjuk, akkor a bruttó nemzeti terméket mérjük. Ezt GNP-nek (gross national product) rövidítjük. Bár tudományos szempontból fontos különbséget tenni a két mérőszám között, ebben a könyvünkben erre nem törekszünk. Az egyszerűség kedvéért mindkét esetben a nemzeti jövedelem kifejezést használjuk, s arra, hogy konkrétan melyik mutatóról van szó, csak alkalmanként utalunk.

    


    
      BOKSZERLÁZADÁS


      Kínai népi felkelés 1900–1901-ben. Nevét az Igazságot és Békét Teremtő Ököl Társasága szervezetről kapta, amely a lázadás meghatározó ereje volt, és amelynek tagjait harci technikájuk alapján az angolok bokszereknek (ökölvívóknak) nevezték. Céljuk a külföldiek elpusztítása és a császári dinasztia elűzése volt.

